钦定古今图书集成/方舆汇编/职方典/第1221卷 > 岳州府城池考 府县志合载
## 钦定古今图书集成/方舆汇编/职方典/第1221卷 > 岳州府城池考 府县志合载

本府。〈巴陵县附郭。〉

岳州府城　，春秋时，楚子使王孙由于城麋。楚昭王为吴师所败，奔郧。及秦救至吴，大败而归。昭王复入于郧，使由于城麋。三国吴鲁肃城巴丘，晋陶侃亦城巴丘。在府东八里。宋元嘉十六年，因鲁肃旧围增筑，内跨冈岭，外滨三江。历代俱仍其旧，有门曰楚泽，曰碧湘，曰会泉。明洪武四年，始拓而筑之。二十五年，指挥音亮重加甃砌，周一千四百九十八丈，计七里，高二丈六尺有奇，雉堞一千三百六十有六，高四尺。旧为门者六。永乐间废昌江门，万历末又废水西门。今门四：东曰“朝阳” ，西曰“岳阳” ，南北各以方名，咸有月城。东、南门外各为桥者一。北凿河，周千馀丈，即古湟也。西滨大江。嘉靖中，西城崩陷。知府王柄、赵之屏、金蕃、姜继曾相继修葺，费帑金万计，迄无成功。隆庆初，副使施笃臣创议自江滨起筑，壁立直上，而别筑土堤御水。知府李时渐奉行，工费钜万。六年，同知锺崇文于冈上加砌女城，自南阻北，周数百丈，高六尺。

外州县

临湘县城　邑，旧无城，成化十一年，知县唐绢始筑土垣。十八年，知县罗俊、弘治十六年，知县黄嵩重修。正德初，知县邢思敬、姚显虞、蒋时材后先葺之。万历三年，巡抚都御史赵贤议建砖城。同知韩希龙、知县陆勋甃砖叠石，增女墙，辟四门，东曰“平湖” ，西曰“盘山” ，南曰“瞻岳” ，北曰“望江。” 周回五里，高一丈六尺五寸，基厚“如之，女墙高二尺五寸，总计六百二十八丈，为一千二百五十六步，门皆有楼。” 崇祯十六年，献贼破城，崩塌过半，尚未修砌。城之东南临湖水，西北倚山江，高下不平，难以潴水，故无池。自南而东皆洼泽。元泰定间，知县赵宪筑堤以防水，至今赖之。华容县城　，旧本土城，周七百馀丈，为门五。宋至和间“筑。元至正丙申，参政张雄镇守岳州，遣护尉覃大受砌以石，后仅存遗趾。明成化十三年，知府戴璿、知县鲍德修土城，高一丈五尺，厚倍之。二十年，知县梁泽砌以砖，改安南门。沿江面南辟西门。嘉靖三十六年，知县毛锐塞西门，辟新南门。四十三年，知县叶景芳复塞之。” 今唯四门：东曰平江，南曰沿江，西曰“西门” ，北曰“石首。” 万历三年，知县田大年始大修之，并建五城楼及巡警窝铺。五年，典史黄嘉祥易石首门为“小北门。” 七年以后，砖石剥落，至二十三年，水入城，圮焉。至三十四年，水入城，城又圮。三十五年，大水，城尽坏，知县李云阶重修，城高若干丈。三十六年，水涨入城，李云阶复捐俸修补，先筑堡舍三十有六，沿城警析，隐然封守焉。城东北隅故边河无池，西南隅旧有小洫，比淤为民田。平江县城　邑，旧名“罗汉” ，高定楚之六年，城罗县。今故县乡，犹有土城遗址，徙今治，无城，意唐元和时所迁也。明弘治八年，知县刘廷重创东西南北四门，曰康阜、曰时和、曰迎恩、曰惠济，门各有楼废。正德七年，分巡陈良珊檄府同知闾铠更筑之，周六百馀丈，高五尺，未成而铠去。隆庆元年，知县夏子谅谕乡民罗孟儒等，各量产出资修筑，周一千二百十五丈，高一丈五尺，阔一丈二尺，仍旧。四门各有楼，水门六。城外挑壕堑，阔深如之。

澧州城　邑，自隋改为松州，筑松州城。唐、宋迁徙无常。元末，徙李泌所创新城。明洪武初，复迁于此，总督萧杰垒土为之。永乐二年，甃以砖，高一丈五尺，上加女墙，周千丈，外有濠。成化中，城址啮于暴涨，指挥柴启重修。嘉靖中，参政刘廷诰更东门曰澧阳，南曰“兰江” ，西曰“石慈” ，北曰“松滋、金川。” 明末贼毁。

皇清顺治六年，分守道王璲督众修补“北楼一座。”知

州栾元魁建其东、南、西三楼。守道孙养翼、知州张圣弘捐俸建置，遂复前制，池深广如旧。岁久水灾，城脚倾圯，至康熙二十二年，城倾三之一。

知州朱士华捐俸重修

石门县城池无考

慈利县城　，旧在大庸所地，洪武时移今址，原无城，成化知县始创立栅栏为防。正德十四年，知县刘勗于东西街口垒堞圭，其下为门，创楼于上，宿卒以司晨夜。嘉靖中，知县刘长春并创门楼，题其东门曰“迎曦” ，北曰“楼澧、朝宗” ，南曰“永镇” ，西曰“谿峒怀德。” 隆庆三年，知县梁可大迁于官塔坪，筑土垣。至万历六年，知县游春霖以水患申请三道，复移今址。面山背水，城周千有百丈，高一丈六尺。自明末兵变，城垣倾颓，门栅未设。

安乡县城　，原县治。前后滨河。其前河一带地形稍起，后河最为低下，故古无城垣。

皇清顺治十六年，知县辛良器以前河客舟猬集，权

将民墙接续成城，用防不虞。康熙甲辰冬，知县王之佐鸠工修筑四门，建置城楼，遥望雉堞巍然，邑治增观。

永定卫城　，自明洪武二年于永顺宣慰司羊峰地创羊山卫，后以羊峰险阻，迁今地，改名“大庸卫。建文元年，指挥黄裳甃以砖，周二千一十丈有奇，广九里一百二十武，高二丈四尺，雉堞一千六百五十垛，高四尺，门五，各以方” 名。“九谿卫城　，自明洪武二十三年，指挥吕成、韩忠筑，高一丈八尺，周一千丈，广九里。西南” 壕堑四百八十丈。东隅大河，为濠五百二十丈，雉堞九千三十五，串楼九百一十八，门四，各有楼。东曰“朝天” ，南曰“迎薰” ，西曰“定边” ，北曰“拱极” ，后俱倾圮。

皇清康熙七年，副将李承恩重加修筑。

大庸所城　自明洪武末移今永定旧地。千户武才筑，周五百丈，广二里二百八十步，高一丈，雉堞九百二十四，门四，各以方名。

安福所城　，自明洪武二十五年千户李樵筑，高一丈七尺，周五百五十三丈，广二丈五尺。东西门各一，南阻山，无门。

添平所城池　，土城周三百八十丈，高六尺，土门一。

澧州所城池　，原系九谿卫前五屯田，于明成化年间华藩封澧，拨为守御。万历间修砌，计一百二十三弓。其东门滴台，系澧州东隅修砌，南门滴台，系澧州南隅修砌。

麻寮所城池　：土城，周四百一十五丈，高八尺，土门一。